L 228/2
BG
Официален вестник на Европейския съюз
15.9.2023 г.
(5)
Чрез оборудването за УВД/АНО, с което се подпомагат комуникациите въздух—земя, се предават директни указания на въздухоплавателните средства, поради което то също следва да подлежи на сертифициране.
(6)
Услугите за комуникации, обзор и навигация се използват пряко от КВД за гарантиране на безопасната навигация на въздухоплавателните средства, но трите посочени услуги не разполагат с пълна картина на движението и не осъществяват активен контрол по отношение на поддържането на необходимото разстояние спрямо други въздухоплавателни средства.
Поради това тяхната роля не е толкова критична.
Системите за УВД/АНО и съставните елементи на УВД/АНО, с които се подпомагат тези услуги, следва да подлежат на не толкова строг метод на удостоверяване, а именно представяне на декларация за съответствие на проекта.
(7)
И накрая, останалите не толкова критични системи и оборудване за УВД/АНО, с които се подпомагат метеорологичното обслужване, аеронавигационното информационно обслужване, услугите по управление на въздушното пространство и услугите по управление на потоците въздушно движение, следва да подлежат на наймалко строгия метод на удостоверяване, а именно изявление за съответствие.
(8)
Възможни са допълнителни критерии за преценка на критичността на системите за УВД/АНО и съставните елементи на УВД/АНО в допълнение към управленския контрол на рисковете за безопасността на услугите и подпомаганите от тях функции.
(9)
Поради това следва да бъдат установени три различни равнища на изисквания и подробни спецификации, а именно: i) сертифициране от Агенцията — най-строгото ниво; ii) представяне на декларация от одобрена организация, участваща в проектирането или производството на оборудването за УВД/АНО — средно равнище; и iii) изявление за съответствие от доставчика на УВД/АНО, който внедрява оборудването за УВД/АНО в своята функционална система съгласно определението в Регламент за изпълнение (ЕС) 2017/373 на Комисията (2), или, по искане на доставчика на УВД/АНО, от одобрена организация, участваща в проектирането или производството на оборудването за УВД/АНО.
(10)
В съответствие с член 29, параграф 2, буква а) от Регламент (ЕС) 2021/696 на Европейския парламент и на Съвета (3) на Агенцията на Европейския съюз за космическата програма (EUSPA) е възложено управлението на Европейската геостационарна служба за навигационно покритие (EGNOS), включително експлоатацията на EGNOS, което, наред с други действия, обхваща подпомагането на усилията за сертифициране и стандартизация.
(11)
Съгласно Регламент (ЕС) 2021/696 както EUSPA, така и Европейската космическа агенция (ЕКА) са отговорни за проектирането на системата на EGNOS и нейното оборудване.
Агенцията следва да осъществява надзор по отношение на декларациите за съответствие на проекта на оборудването на EGNOS съгласно специфичните договорености, които ще бъдат сключени с EUSPA.
Целта на тези договорености е да се разгледат техническите, административните и финансовите аспекти, като например изискването за провеждане на консултация с EUSPA по отношение на разработването на подробните спецификации; осъществяването на надзор от ЕААБ по отношение на декларациите за съответствие на проекта на системата на EGNOS; както и обмена на данни между двете агенции по отношение на спазването на съответните стандарти и препоръчителни практики (СПП) на Международната организация за гражданско въздухоплаване (ИКАО).
Тези договорености следва да гарантират равнище на безопасност и оперативна съвместимост, еквивалентно на изискванията в настоящия регламент.
(2) Регламент за изпълнение (ЕС) 2017/373 на Комисията от 1 март 2017 г. за определяне на общи изисквания за доставчиците на услуги и надзора при управлението на въздушното движение/аеронавигационното обслужване и други мрежови функции за управление на въздушното движение, за отмяна на Регламент (ЕО) No 482/2008 и на регламенти за изпълнение (ЕС) No 1034/2011, (ЕС) No 1035/2011 и (ЕС) 2016/1377, както и за изменение на Регламент (ЕС) No 677/2011 (ОВ L 62, 8.3.2017 г., стр. 1).
(3) Регламент (ЕС) 2021/696 на Европейския парламент и на Съвета от 28 април 2021 г. за създаване на космическа програма на Съюза и Агенция на Европейския съюз за космическата програма и за отмяна на регламенти (ЕС) No 912/2010, (ЕС) No 1285/2013 и (ЕС) No 377/2014 и на Решение No 541/2014/ЕС (ОВ L 170, 12.5.2021 г., стр. 69).